Πρόταση κανονισμού του Συμβουλίου για την τροποποίηση του κανονισμού (ΕΟΚ) αριθ. 805/68 για την κοινή οργάνωση της αγοράς στον τομέα του βοείου κρέατος (COM(96)0044 - C4-0174/96 - 96/0068(CNS))

Η πρόταση αυτή εγκρίνεται με τις ακόλουθες τροποποιήσεις :

(Τροπολογία 36)

Τρίτη αιτιολογική σκέψη

>Αρχικό κείμενο>

ότι, σύμφωνα με το άρθρο 4 β), παράγραφος 2 του κανονισμού (ΕΟΚ) αριθ. 805/68, η ειδική πριμοδότηση μπορεί να χορηγείται μια δεύτερη φορά εφόσον το ζώο έχει υπερβεί την ηλικία των 22 μηνών; ότι η δυνατότητα αυτή παρακινεί ορισμένους παραγωγούς να συνεχίσουν την πάχυνση των μη ευνουχισμένων αρσενικών βοοειδών τους με μοναδικό σκοπό να λάβουν τη δεύτερη πριμοδότηση; ότι διαπιστώθηκε ότι, για τα βαρειά σφάγια που προκύπτουν από αυτή την πρακτική, οι δυνατότητες διάθεσης είναι μάλλον περιορισμένες και προκαλούν ανεπιθύμητη αύξηση των παραγομένων ποσοτήτων βοείου κρέατος; ότι πρέπει, κατά συνέπεια, η ειδική πριμοδότηση για τα μη ευνουχισμένα αρσενικά βοοειδή να χορηγείται μόνο μια φορά κατά τη διάρκεια της ζωής αυτών των ζώων και προτού τα ζώα αυτά φθάσουν στην ηλικία των 22 μηνών; ότι το μέτρο αυτό πρέπει να συνοδεύεται από αύξηση του ποσού αυτής της εφάπαξ πριμοδότησης ώστε να αποφευχθούν οικονομικές κυρώσεις εις βάρος των παραγωγών;

>Κείμενο μετά την ψηφοφορία στο ΕΚ>

ότι πρέπει η ειδική πριμοδότηση για τα ευνουχισμένα ή μη ευνουχισμένα αρσενικά βοοειδή να χορηγείται μόνο μία φορά, αφού αυξηθεί το ποσό της πριμοδότησης αυτής, κατά τρόπο ώστε να απλοποιηθούν οι διαδικασίες και να αποφευχθεί τυχόν αύξηση των ποσοτήτων κρέατος που εισάγονται στην αγορά; ότι η αύξηση αυτή των τιμών θα δώσει τη δυνατότητα στους παραγωγούς να διαθέτουν τα ζώα εκτροφής στην αγορά με μικρότερο βάρος σφαγείου, γεγονός που καθιστά δυνατή τη βελτίωση της ποιότητας του κρέατος και τη μείωση της προσφοράς βοείου κρέατος; ότι οι δαπάνες για την αύξηση των πριμοδοτήσεων μπορούν εν μέρει να αντισταθμιστούν από εξοικονομήσεις στον τομέα των δαπανών επιστροφής στην εξαγωγή καθώς και στον τομέα των μέτρων παρέμβασης;

(Τροπολογία 37)

Αιτιολογική σκέψη 3α (νέα)

>Κείμενο μετά την ψηφοφορία στο ΕΚ>

ότι η ενίσχυση της γεωργίας στις λιγότερο ευνοημένες περιοχές και στις ορεινές περιοχές απαιτεί μέτρα τα οποία να ανταποκρίνονται στις ιδιαίτερες ανάγκες των περιοχών αυτών; ότι, συνεπώς, για τη διασφάλιση της αξιοποίησης των εκτάσεων σκόπιμο θα ήταν η πάχυνση των νέων θηλυκών ζώων στις περιοχές αυτές να αντιμετωπίζεται κατά τρόπο ισότιμο με την πάχυνση των νέων αρσενικών ζώων σε ό,τι αφορά τη χορήγηση των πριμοδοτήσεων; ότι η νέα αυτή διάταξη δεν θα οδηγήσει σε αύξηση της παραγωγής, λόγω των ανώτατων περιφερειακών ορίων που έχουν θεσπισθεί;

(Τροπολογία 76)

Αιτιολογική σκέψη 3β (νέα)

>Κείμενο μετά την ψηφοφορία στο ΕΚ>

ότι από τις εξελίξεις της αγοράς βοείου κρέατος πλήττονται ιδιαίτερα οι κτηνοτρόφοι οι ειδικευμένοι στην εκτροφή βοοειδών προς παραγωγή κρέατος; ότι το εισόδημά τους έχει υποστεί σημαντική μείωση; ότι η διατήρηση της εν λόγω δραστηριότητας αποτελεί κεφαλαιώδη παράγοντα της πολιτικής χωροταξίας της Ευρωπαϊκής Ένωσης; ότι το Συμβούλιο, στα συμπεράσματά του της 3ης Απριλίου 1996, συμφώνησε σχετικά με την ανάγκη να προβλεψθούν συμπληρωματικά μέτρα στήριξης για τις θηλάζουσες αγελάδες, εφόσον αυτό απαιτείται από την κατάσταση της αγοράς; ότι η στήριξη που χορηγείται σε αυτόν τον τύπο παραγωγής συνίσταται κατά κύριο λόγο στην πριμοδότηση για τη διατήρηση της αγέλης θηλαζουσών αγελάδων; ότι κατά συνέπεια επιβάλλεται να αυξηθεί το ύψος της εν λόγω πριμοδότησης;

(Τροπολογία 100)

Αιτιολογική σκέψη 3γ (νέα) (κανονισμός αριθ. 805/68)

>Κείμενο μετά την ψηφοφορία στο ΕΚ>

τα αναγκαία μέτρα προς καταπολέμηση της σπογγώδους εγκεφαλοπάθειας των βοοειδών έχουν προκαλέσει έντονη μείωση της ζήτησης βοείου κρέατος σε όλα τα κράτη μέλη της ΕΕ. Πρέπει να υπάρξει ταχεία και εφ´ άπαξ αντιστάθμιση των υψηλών απωλειών εισοδήματος των παραγωγών βοείου κρέατος. Η Επιτροπή πρέπει να υποβάλει το ταχύτερο δυνατό στο Κοινοβούλιο και το Συμβούλιο προτάσεις που να προβλέπουν εφ´ άπαξ πριμοδότηση για ταύρους, βόδια, αγελάδες για παραγωγή κρέατος, αγελάδες για παραγωγή γάλακτος και αγελάδες αναπαραγωγής. Το ύψος της πριμοδότησης πρέπει να επιλεγεί ώστε να καλύπτει τις πραγματικές απώλειες εισοδήματος. Πρέπει να ληφθεί μέριμνα ώστε οι εν λόγω πληρωμές να καταβληθούν εντός του οικονομικού έτους 1996.

(Τροπολογία 103)

Αιτιολογική σκέψη 4α (νέα)

>Κείμενο μετά την ψηφοφορία στο ΕΚ>

ότι η αγορά βοείου κρέατος γνωρίζει σημαντική πτώση μετά την υπόθεση των «τρελών αγελάδων»; ότι το εισόδημα των παραγωγών του τομέα έχει υποστεί σημαντική μείωση; ότι το Συμβούλιο, στα συμπεράσματά του της 3ης Απριλίου 1996, συμφώνησε σχετικά με την ανάγκη να προβλεψθούν συμπληρωματικά μέτρα στήριξης; ότι η Επιτροπή πρέπει το ταχύτερο δυνατό να θέσει σε εφαρμογή τα κατάλληλα μέτρα για τη στήριξη του τομέα;

(Τροπολογία 62)

Αιτιολογική σκέψη 4α (νέα)

>Κείμενο μετά την ψηφοφορία στο ΕΚ>

ότι η ειδική πριμοδότηση δεν πρέπει να χρησιμοποιείται για ενίσχυση της εκτροφής βοοειδών για ταυρομαχίες ή φιέστες σε οποιοδήποτε σημείο της Ευρωπαϊκής Ένωσης;

(Τροπολογία 38)

Αιτιολογική σκέψη 6α (νέα)

>Κείμενο μετά την ψηφοφορία στο ΕΚ>

ότι η αγορά βοοειδών αποτελεί έναν ευαίσθητο τομέα; ότι η σπογγώδης εγκεφαλοπάθεια των βοοειδών (ΒSE) έχει προκαλέσει μεγάλη δυσπιστία στους καταναλωτές; ότι 46 χώρες έλαβαν περιοριστικά μέτρα έναντι της εισαγωγής βρετανικού βοείου κρέατος; ότι η ευρωπαϊκή αγορά βοοειδών αντιμετωπίζει μία άνευ προηγουμένου κρίση η οποία θα πρέπει να καταπολεμηθεί;

(Τροπολογία 39)

ΑΡΘΡΟ 1, ΠΑΡΑΓΡΑΦΟΣ 1α (νέα)

Άρθρο 4β, παράγραφος 1 (κανονισμός (ΕΟΚ) 805/68)

>Κείμενο μετά την ψηφοφορία στο ΕΚ>

1α. Το άρθρο 4α, παράγραφος 1 συμπληρώνεται ως εξής:

«Η ειδική αυτή πριμοδότηση μπορεί να χορηγηθεί στις λιγότερο ευνοημένες περιοχές και στις ορεινές περιοχές υπό την έννοια της οδηγίας 75/268/ΕΟΚ(1) και για την εκτροφή ορισμένων νεαρών θηλυκών βοοειδών.»

_____________

(1) ΕΕ L 128 της 19.5.1975, σελ. 1

(Tροπολογία 40)

ΑΡΘΡΟ 1, ΠΑΡΑΓΡΑΦΟΣ 2

Άρθρο 4β, παράγραφος 2 (κανονισμός (ΕΟΚ) 805/68)

>Αρχικό κείμενο>

2. Η πριμοδότηση χορηγείται κατ' ανώτατο όριο:

α) μία φορά κατά τη διάρκεια της ζωής κάθε αρσενικού μη ευνουχισμένου βοοειδούς ηλικίας 10 έως 21 μηνών, ή

β) δύο φορές κατά τη διάρκεια της ζωής κάθε ευνουχισμένου αρσενικού βοοειδούς,

- την πρώτη φορά, όταν έχει φθάσει στην ηλικία των 10 μηνών,

- τη δεύτερη φορά, αφού έχει υπερβεί την ηλικία των 22 μηνών;

>Κείμενο μετά την ψηφοφορία στο ΕΚ>

2. Η πριμοδότηση χορηγείται μία φορά κατά τη διάρκεια της ζωής κάθε ευνουχισμένου ή μη ευνουχισμένου αρσενικού βοοειδούς ηλικίας 10 μηνών και, στην ίδια ηλικία, μία φορά κατά τη διάρκεια της ζωής κάθε νεαρού θηλυκού βοοειδούς προς πάχυνση, υπό την προϋπόθεση ότι η πάχυνση πραγματοποιήθηκε σε ορεινές και μη ευνοημένες περιοχές κατά την έννοια της οδηγίας 75/268/ΕΟΚ.

(Τροπολογία 41)

ΑΡΘΡΟ 1, ΠΑΡΑΓΡΑΦΟΣ 3

Άρθρο 4β, παράγραφος 6, πρώτο εδάφιο (κανονισμός (ΕΟΚ) 805/68)

>Αρχικό κείμενο>

«Το ποσό της πριμοδότησης ανά επιλέξιμο ζώο καθορίζεται σε:

- 108,7 Ecu ανά ευνουχισμένο αρσενικό βοοειδές

- 123,9 Ecu ανά μη ευνουχισμένο αρσενικό βοοειδές».

>Κείμενο μετά την ψηφοφορία στο ΕΚ>

Ανά κάθε επιλέξιμο ζώο, το ποσό της πριμοδότησης καθορίζεται σε 139,1 Ecu ανά ευνουχισμένο ή μη ευνουχισμένο αρσενικό βοοειδές και ανά θηλυκό βοοειδές, σύμφωνα με τις παραγράφους 1 και 2.

(Τροπολογία 42)

ΑΡΘΡΟ 1, ΠΑΡΑΓΡΑΦΟΣ 6α (νέα)

Άρθρο 4δ, παράγραφος 7 (κανονισμός (ΕΟΚ) 805/68)

>Κείμενο μετά την ψηφοφορία στο ΕΚ>

6α. Στο άρθρο 4δ, παράγραφος 7, πρώτο εδάφιο, η τέταρτη παύλα αντικαθίσταται από το ακόλουθο κείμενο:

«- 174,9 Ecu για το ημερολογιακό έτος 1996,

- 174,9 Ecu τουλάχιστον από το ημερολογιακό έτος 1997 και εξής».

(Τροπολογία 43)

ΑΡΘΡΟ 1, ΠΑΡΑΓΡΑΦΟΣ 7

Άρθρο 4κ, παράγραφος 1 (κανονισμός (ΕΟΚ) 805/68)

>Αρχικό κείμενο>

1. Από την 1η Ιανουαρίου 1997 εφαρμόζεται σε αυτό το έδαφος το σύνολο των διατάξεων για τα καθεστώτα πριμοδοτήσεων που εφαρμόζονται στην υπόλοιπη Κοινότητα, με την επιφύλαξη των διατάξεων που προβλέπονται στο παρόν άρθρο.

>Κείμενο μετά την ψηφοφορία στο ΕΚ>

1. Από την 1η Ιανουαρίου 1999 εφαρμόζεται σε αυτό το έδαφος το σύνολο των διατάξεων για τα καθεστώτα πριμοδοτήσεων που εφαρμόζονται στην υπόλοιπη Κοινότητα, με την επιφύλαξη των διατάξεων που προβλέπονται στο παρόν άρθρο.

(Τα έτη που αναφέρονται στην παράγραφο 2 τροποποιούνται αναλόγως κατά δύο έτη)

(Τροπολογία 44)

ΑΡΘΡΟ 1, ΠΑΡΑΓΡΑΦΟΣ 7

Άρθρο 4κ, παράγραφος 3α (νέα) (κανονισμός (ΕΟΚ) 805/68)

>Κείμενο μετά την ψηφοφορία στο ΕΚ>

7. Στο άρθρο 4κ, προστίθεται η ακόλουθη παράγραφος 3α (νέα)

"3α. Μετά την εισαγωγή των ανώτατων ατομικών ορίων για τις πριμοδοτήσεις των αγελάδων τροφών εντός μεταβατικής περιόδου 3 ετών, ο μέχρι σήμερα χορηγούμενος αριθμός πριμοδοτήσεων για ταύρους ανά εκμετάλλευση μειώνεται σταδιακά σε 90 εκτρεφόμενους ταύρους ανά εκμετάλλευση.»

(Τροπολογία 45)

ΑΡΘΡΟ 1α (νέο)

>Κείμενο μετά την ψηφοφορία στο ΕΚ>

Άρθρο 1α

Ένας προϋπολογισμός ύψους 30 εκατ. Ecu ετησίως και για διάρκεια τριών ετών χορηγείται για την προώθηση του βοείου κρέατος, που επισημαίνεται καταλλήλως, στους καταναλωτές και στα κράτη που αποτελούν παραδοσιακούς εισαγωγείς ευρωπαϊκού βοείου κρέατος.

(Τροπολογία 80)

ΑΡΘΡΟ 2α (νέο)

>Κείμενο μετά την ψηφοφορία στο ΕΚ>

Άρθρο 2α

Λαμβανομένης υπόψη της σημερινής εξαιρετικά δυσχερούς κατάστασης στην αγορά του βοείου κρέατος, η Επιτροπή προτείνει στο Συμβούλιο αντισταθμιστικά συγκυριακά μέτρα με σκοπό τη στήριξη του εισοδήματος των παραγωγών βοείου κρέατος.

Ψήφισμα νομοθετικού περιεχομένου που περιέχει τη γνώμη του Ευρωπαϊκού Κοινοβουλίου σχετικά με την πρόταση κανονισμού του Συμβουλίου για την τροποποίηση του κανονισμού (ΕΟΚ) αριθ. 805/68 για την κοινή οργάνωση της αγοράς στον τομέα του βοείου κρέατος (CΟΜ(96)0044 - C4-0174/96 - 96/0068/CΝS))

(Διαδικασία διαβούλευσης)

Το Ευρωπαϊκό Κοινοβούλιο,

- έχοντας υπόψη την πρόταση της Επιτροπής προς το Συμβούλιο CΟΜ(96)0044 - 96/0068(CΝS) ((ΕΕ C 125 της 27.4.1996, σελ. 29)),

- έχοντας κληθεί από το Συμβούλιο να γνωμοδοτήσει σύμφωνα με το άρθρο 43 της Συνθήκης ΕΚ (C4-0174/96),

- έχοντας υπόψη το άρθρο 58 του Κανονισμού του,

- έχοντας υπόψη την έκθεση της Επιτροπής Γεωργίας και Ανάπτυξης της Υπαίθρου και τις γνωμοδοτήσεις της Επιτροπής Προϋπολογισμών, της Επιτροπής Εξωτερικών Οικονομικών Σχέσεων και της Επιτροπής Περιβάλλοντος, Δημόσιας Υγείας και Προστασίας των Καταναλωτών (Α4-0117/96),

1. εγκρίνει, με την επιφύλαξη των τροποποιήσεων που της επέφερε το Σώμα, την πρόταση της Επιτροπής;

2. καλεί το Συμβούλιο, εφόσον προτίθεται να απομακρυνθεί από το κείμενο όπως το ενέκρινε το Σώμα, να το ενημερώσει σχετικά;

3. ζητεί να κληθεί να γνωμοδοτήσει εκ νέου εφόσον το Συμβούλιο προτίθεται να επιφέρει ουσιαστικές τροποποιήσεις στην πρόταση της Επιτροπής;

4. αναθέτει στον Πρόεδρό του να διαβιβάσει την παρούσα γνωμοδότηση στο Συμβούλιο και την Επιτροπή.